Polițiștii din cadrul Poliției Orașului Găești au fost sesizați cu privire la producerea unui accident rutier în Vișina.
Din primele verificări efectuate, polițiștii au stabilit că o femeie, de 45 de ani, din comuna Șelaru, în timp ce ar fi condus un autoturism pe DJ 611, în localitatea Vișina, ar fi pierdut controlul asupra direcției de deplasare și ar fi părăsit partea carosabilă.
În urma evenimentului, trei minori, cu vârste cuprinse între 15 și 18 ani, au fost răniți, fiind transportați la spital în vederea acordării de îngrijiri medicale.
Garda de Intervenție Vișina a intervenit cu o autospecială de stingere cu modul de descarcerare și un echipaj SMURD, Detașamentul de Pompieri Găești cu un echipaj SMURD, iar Serviciul de Ambulanță Județean Dâmbovița cu un echipaj.
La fața locului trei persoane au fost evaluate de către echipajele medicale și transportate la spital.
Concomitent au fost asigurate și măsurile de prevenire și stingere a incendiilor.
Polițiștii efectuează cercetări pentru stabilirea cu exactitate a tuturor împrejurărilor producerii accidentului rutier.